2022. évi Üzleti Terv

**Józsefváros Közösségeiért Nonprofit Zrt. 1085 Budapest, Horánszky u 13.**

****

**Tartalomjegyzék**

1. **Cégbemutató 2. oldal**
2. **Működési Terv 3. oldal**
3. **Személyzeti terv 21. oldal**
4. **Pénzügyi adatok 22. oldal**
5. **Kockázatok 23. oldal**
6. **Összefoglaló 24. oldal**

**A Józsefváros Közösségeiért Nonprofit Zrt. 2022. évi Üzleti Terve a tárgyévi költségvetés tervezetével összhangban készült.**

**I. CÉGBEMUTATÓ**

**A társaság cégneve:** Józsefváros Közösségeiért Nonprofit Zártkörűen Működő Részvénytársaság

**A társaság székhelye:** 1085 Budapest, Horánszky utca 13. A társaság székhelye egyben a központi ügyintézés helye.

**Telephelyek:**

1082 Budapest, Baross utca 118.

1085 Budapest, József körút 59-61.

1085 Budapest, József körút 70. félemelet 3.

1085 Budapest, József körút 70. fszt.4.

1085 Budapest, József körút 70. fszt.5.

1085 Budapest, József körút 68. pince (1/U, 2/U)

2621 Verőce - Magyarkút, Orgonás út 7.

8220 Balatonalmádi, Somfa u. 1 (Tábor utca 1.)

1086 Budapest, Magdolna utca 47.

1084 Budapest, Mátyás tér 15.

1088 Budapest, Puskin u. 24. fszt. 1.

8220 Balatonalmádi, Sirály utca 8.

**A társaság alapítója:** Budapest Főváros VIII. kerület Józsefvárosi Önkormányzat

**II. MŰKÖDÉSI TERV**



A jelenlegi becslés szerint 109 mFt a 2021. évre visszafizetendő kompenzáció, amiből kb. 75 mFt (nagyrészt a pandémia miatt elmaradt) programokhoz kapcsolódó szolgáltatás-kiesés, kb. 23 mFt egyéb dologi kiadás-maradvány (betervezett, de nem megvalósult rendezvényköltségek és az üzemeltetéshez kapcsolódó igen visszafogott anyag- és karbantartás költségek miatt), valamint kb. 11 mFt (nagyrészt az igazgatóság megszüntetése miatti) személyi kiadás-maradvány.

A 2022-ben ellátandó többletfeladatok (múzeum, kulturális rendezvényszervezés, hiányzó kötelezően ellátandó közművelődési alapfeladatok, káptalanfüredi tábor vagyongazdálkodása, VEKOP-finanszírozás évközi megszűnése stb.) és a 10%-os bérrendezés indokolják a 2021. évi nettó kompenzációhoz (509 mFt-hoz) képest 148 mFt-tal nagyobb (657 mFt-os) kompenzációs igényt.

A 2022. évre tervezett bevétel-növekedés nagyobbrészt a meghosszabbított, de évközben lezáruló VEKOP elszámolási időszakra eső többlet-rendezvények kiadásainak elszámolásából (kb. 67 mFt), kisebbrészt a közművelődési tevékenységek tervezett többletbevételéből (kb. 27 mFt) származnak. Mindkét tétel semleges az önkormányzati kompenzáció szempontjából, ugyanis az érintett területeken a többletbevételekhez kapcsolódnak az azonos összegű, illetve hasonló mértékű többletkiadások. Jelentőségük a Józsefvárosnak nyújtott közművelődési alapszolgáltatások volumenének jelentős - a pandémia időszakát megelőző szintet elérő - megnövelésében van, melyre a pandémiás helyzet reménybeli javulása ad lehetőséget.

**II/1. Üdültetés**

**Magyarkút**

A saját szervezésű táborok megvalósításához fedezettel rendelkezünk az ingatlan fenntartásának, karbantartásának és a józsefvárosi iskolák által szervezett turnusok elszállásolásának és étkeztetésének biztosítására, valamint a kísérőtanárok díjazására. A területen továbbra is megvalósítható az erdei iskola rendszerű táboroztatás, de az étkezésre új szolgáltatót kell keresnünk, mivel az eddigi szerződésben lévő vállalkozó tovább nem vállalja az étkezés biztosítását. Az étkeztetés lebonyolításának megoldása folyamatban van.

**Turistaszálló és panzió**

* a Józsefvárosi Önkormányzat fenntartásában működő nevelési-, oktatási intézmények tanulóinak Erdei Iskola jellegű turnusokban és csoportokban történő táboroztatása
* hétvégi csoportos kirándulások fogadása, lebonyolítása
* a józsefvárosi intézményekben dolgozó köztisztviselők és közalkalmazottak üdültetése
* a szabad kapacitások terhére egyéb szálláskeresők, csoportok, rendezvények fogadása, bevétel realizálása

A férőhelyek eloszlása: 49 hely turista, 22 hely panzió.

Az étkeztetést a korábbi szolgáltató nem vállalja, a beszerzési lehetőségek felmérése folyamatban van, jelentős költségnövekedés várható, mely a tavalyi (2.500,- Ft/napi étkezés) díjakhoz képest jelentős többletkiadást jelent majd az Önkormányzat számára, mivel 2017. szeptember 1-jétől a józsefvárosi intézményekbe járó gyermekek erdei iskolai szállása és napi háromszori étkeztetése ingyenessé vált a 117/2017.(V.11.) számú Képviselő-testületi döntés alapján.

A szállásdíjak:

|  |
| --- |
|  2022. évi árak Magyarkúti Tábor |
|  | Helyiség | Nettó | Bruttó |
| Belső ár, 8. kerület (Hivatal, JGK, stb.) | Panzió fő/éj | 2381 | 2500 |
| Turista fő/éj | 1654 | 2100 |
| Külső vendég | Panzió fő/éj | 5715 | 6000 |
| Turista fő/éj | 4000 | 4200 |
| Terembérlet |  | 14173 | 18000 |
| Tűzifa |  | 3780 | 4800 |
| Étkészlet használat/fő |  | 315 | 400 |
| Bogrács |  | 551 | 700 |
| Vendég éjszaka | 5% Áfa |
| Egyéb tételek | 27 % Áfa |

Nem került betervezésre a korábban már tervezett, de 2021-ben elhalasztott tetőcsere (kb. 19 mFt).

**Káptalanfüred**

A JKN Zrt. a nyári táboroztatást a jelenlegi körülményeket figyelembe véve csak más táborhely fenntartójával való együttműködési megállapodás keretein belül tudja megvalósítani. A kispesti önkormányzattal a kapcsolatfelvétel megtörtént, a józsefvárosi csoportok számára alkalmazandó – kedvezményes – ifjúsági táborhely díjra konkrét ajánlatunk van (1.980,- Ft fő/éj). Dolgozunk az étkeztetés megoldásán. Felhatalmazás birtokában a megállapodás rövid időn belül meg is köthető, ezzel biztosítva a kerületi gyerekek újbóli táboroztatását Káptalanfüreden. Ezt követően hirdethetjük meg az intézményekben a táborozási lehetőséget. Igyekszünk biztosítani a legjobb táborozási körülményeket, hogy a résztvevő gyerekek élményekkel, kalandokkal térhessenek haza szüleikhez, nagyszüleikhez.

**Gyermektábor és strand**

2022-ben a JKN Zrt. finanszírozása az ingatlanok (a gyermektábor már elkészült épületei, a Sirály utcai strand) minimális szintű fenntartását és karbantartását teszi lehetővé.

A káptalanfüredi gyermektábor eddig átadott pavilonjainak és a később átvételre kerülő központi és kiszolgáló épületek, illetve egyéb építmények használatba vételével és hasznosításával kapcsolatos funkcionális, jogi és műszaki feladatok végrehajtásának irányítására és koordinálására havi bruttó 750.000,- Ft-os bérköltségnövekedéssel számoltunk.

A Strand területén szakértői felmérés alapján életveszélyesnek nyilvánított fák kivágására és új fák ültetésére 6.000.000,- Ft költséggel számolunk. Az előzetes szakértői felmérés 24 fa kivágását és a fapótlási szabályok szerinti pótlását látja szükségesnek. A szakértői felmérésre és kivitelezésre vonatkozó ajánlatok bekérése megkezdődött.

Jelenleg nem tervezett, de szükséges (már 2021-ben is elhalasztott) kiadások közé tartozik a Strandhoz tartozó vízterületen a mederkotrás (kb. 60-80 mFt) és a vizesblokk (épület, wc-k és zuhanyzók) teljes felújítása (8-10 mFt).

A VGYE-vel 2021-ben megkötött bérleti szerződés és együttműködés felmondásra került, a Strand területének külső félnek történő bérbeadása, illetve a külső fél későbbi fejlesztésekbe való bevonása lekerült a napirendről. A VGYE vitatja a bérleti szerződés rendkívüli felmondásának jogszerűségét, elhúzódó bírósági eljárás várható.

A Strand nyári szezonban történő folyamatos nyitvatartása és a józsefvárosi gyerekek, illetve kisérőik általi ingyenes használata 2022-ben is biztosított. A JKN a Strand területén a 2022. évi nyári szezonban minél több csoportos gyermekprogram lebonyolítását tervezi, összehangolva a más önkormányzatokkal való együttműködés keretében biztosítható káptalanfüredi üdültetési lehetőségekkel.

**II/2. A Közösségi Igazgatóság alatt működő programok**

A működési terv alapján a Közösségi Igazgatóság az alábbi tevékenységeket látja el:

**Józsefváros gyermekek nyári napközbeni ellátása, napközis tábor**

A kötelező önkormányzati feladat a Gyermekvédelmi törvényben meghatározott gyermekjóléti alapellátások körébe tartozik. A feladat ellátását a 1997/XXXI Gyermekvédelmi törvény, és a 15/1998 IV.30. NM rendelet szabályozza. A Kesztyűgyár közszolgáltatási szerződés keretében látja el a Józsefvárosi általános korú (6-14 éves) gyermekek nyári szünidei napközis táboroztatását heti (5 napos) turnusokban. A program megvalósítási ideje: 8 hét 2022. június 27-augusztus 19-ig.

A költségvetés alapján a maximális létszám: 120 fő/hét; nyitva tartás: 7.00-17.00h-ig.

A tábor személyzete: 2 fő táborvezető, 16 fő gyermekfelügyelő, 1 fő gyógypedagógus, 1 fő védőnő. A tervezett programok részben a tábori személyzet-, részben a Kesztyűgyár Mentor programjában dolgozó pedagógusok-, részben külsős programmegvalósítók által kerülnek megvalósításra.

Tervezett helyszín: Orczy Kert, Nemzeti Közszolgálati Egyetem (NKE), feltétel: Polgármesteri Hivatal és NKE közötti megállapodás. Erre mindkét fél kinyilvántotta szándékát.

**Szociális gondoskodás**

1. **Adományok gyűjtése**

A Kesztyűgyár a Covid 19 veszélyhelyzet alatt folyamatosan gyűjtötte az online oktatáshoz szükséges segédeszközöket és a józsefvárosi zöld számon segítséget kérő családok számára folyamatosan eljuttattuk az adományba érkező számítástechnikai eszközöket. A számítástechnikai eszközök beállításáról, legális szoftver telepítéséről is gondoskodtunk, illetve sok esetben az eszköz használatát is meg kellett tanítani az adományban részesülő családok számára. Ezt a gyakorlatot 2022-ben is folytatjuk.

1. **Fókusz Közösségi Tér működtetése**

Magdolna utca 47. szám alatt található a Fókusz Közösségi Tér. Szakmai felügyeletét a Közösségi Igazgatóság látja el.

Az egyik legfontosabb célja az intézménynek, hogy lehetőséget biztosítson a kerületben élő 0-3 éves korú gyermeket nevelő nőknek, édesanyáknak, hogy saját támogató közösséget alakítsanak ki, problémáikra közösen találhassanak megoldást. Fontos részei a programoknak az álláskeresés, a gyermekvállalással és gyermekneveléssel kapcsolatos kérdéskörök, a család-karrier egyensúlyának megtalálása, munkába állás idejének, módjának kérdései, az önismeret fejlesztése, a lelki segítségnyújtás és különféle szabadidős tevékenységek. Az Én/idő program elemei adják a Fókusz meghatározó programjait. A kötetlen beszélgetések teret adnak arra, hogy egymás életét és tapasztalatait megismerve a csoport tagjai segítsék egymást a hétköznapokban és akár egymás szövetségeseiként, barátként is támaszai legyenek egymásnak.

A Fókuszban megvalósuló VEKOP 6.2.1-15201600013. számú pályázati projektnek köszönhetően heti három napban gyermekfelügyelet biztosít 9:00-16:00 óra között a családok számára. A VEKOP FP1-es programeleméhez kapcsolódóan a GYES/GYED-ről munkaerőpiacra visszatérő szülők támogatását segíti tanácsadással, álláskereséshez, illetve távmunkához gyermekfelügyelet biztosításával, így 1 fő munkavállaló és 2 fő gyermekfelügyelő bére VEKOP pályázatból van finanszírozva. A pályázati támogatás megszűnése után közszolgáltatási szerződés terhére biztosítanánk a szolgáltatást.

A pályázat elszámolási időszaka - jelenleg - 2022. június 30-ig tart. A pályázat költségvetése lehetőséget ad az elszámolási időszak további 3 hónapra történő meghosszabbítására, így az elszámolási időszak 2022. szeptember 30-ig tartó meghosszabbításával számolunk. Az elszámolási időszak hosszabbítása esetén a pályázati forrásból a programokra hozzávetőlegesen 5,25 mFt-ot tudunk biztosítani 2022-ben.

**Álláskeresés, börzék, informatika**

Tervezett megvalósulás: heti két alkalommal 3 óra. A program az álláskereséshez kapcsolódó személyes segítségnyújtáson túl infrastrukturális segítséget is nyújt: számítógép,- internet,- telefon használat; illetve egyéb életviteli,- ügyintézési feladatokat is ellát. Folyamatosan felmerülő szükséglet a számítógép- internet használatának oktatása felnőttek számára.

A VEKOP 6.2.1-15201600013. sz. pályázat terhére FP1 programelem alapján 2 Állásbörzét valósítunk meg 2022-ben: Speciális Állásbörze (megváltozott munkaképességű álláskeresők számára) és Pályaorientációs Börze (kerületi általános iskolák tanulói számára). A börzéket a Kesztyűgyár a pályázati összegből saját megvalósításban tervezi a járványhelyzet és az ahhoz kapcsolódó korlátozások függvényében.

**Kulturális, közművelődési és turizmussal kapcsolatos feladatok ellátása** – **Szabadidő, készségfejlesztési, közösségi programok**

A Kesztyűgyár Közösségi Házban megvalósuló programok. 2022-ben az alábbi programok megvalósulását tervezzük:

**Oktatáshoz kapcsolódó program: Mentor**

A Kesztyűgyár hagyományos programja, a környékbeli családoktól, iskoláktól, gyermekjóléti intézményektől folyamatosan, rendszeresen érkezik megkeresés. A mentorálási program profilja, hogy általános- és középiskolások számára nyújt elsősorban tantárgyi segítséget a sikeres iskolai előmenetel érdekében. A program fontos szerepet tölt be az iskolai hátrányok csökkentésében, a szociális védőháló megerősítésében. 2022-ben tervezett új elemek, bővítés az újabb kihívások- felmerülő igények tükrében:

* alsó tagozatos diákok olvasási készsége, szövegértés fejlesztése (egyéni, vagy csoportos)
* bevándorló hátterű gyermekek számára magyar nyelvi fejlesztés (egyéni, vagy csoportos)
* pályaorientáció, tanácsadás

Jelenleg a teljes program megvalósítása a VEKOP 6.2.1-15201600013. FP2-es programelemként van finanszírozva. 3 főállású munkatárs és az óraadó mentor-tanárok munkabére a projekt terhére van elszámolva.

A pályázati támogatás megszűnése után közszolgáltatási szerződés terhére biztosítjuk a szolgáltatást. Az elszámolási időszak 2022. szeptember 30-ig történő meghosszabbítása esetén a pályázati forrásból a programokra hozzávetőlegesen 18,075 mFt-ot tudunk biztosítani 2022-ben.

**Szabadidős, sport programok, prevenció, bűnmegelőzés:**

A Kesztyűgyár egyik alaptevékenységét teszik ki ezek a programok, amelyeket elsősorban a Magdolna negyedben élő gyermekes családok vesznek igénybe. A programok szervezésében, megvalósításában főállású munkatársak, illetve külsős programmegvalósítók, partnerek, civil szervezetek vesznek részt. A foglalkozások ingyenesek, alacsonyküszöbű szolgáltatást nyújtanak, prevenciós jelleggel működnek.

Tervezett programok/foglalkozások: „Kézzel – szívvel műhely”, „Szelídek tanodája” (boksz edzések), „Dance Force” (hip-hop tánc) kézműves műhely, sportfoglalkozások (kerékpáros, ügyességi játékok, foci, kosárlabda, pingpong, stb.), drámajáték, filmklub, stb.

Jelenleg a közösségi, szabadidős programok megvalósításán dolgozó 3 főállású munkatárs bére a VEKOP 6.2.1-15201600013. KP1-es programelemként van elszámolva. A pályázati támogatás megszűnése után közszolgáltatási szerződés terhére biztosítjuk a szolgáltatást.

Az elszámolási időszak 2022. szeptember 30-ig történő meghosszabbítása esetén a pályázati forrásból a programokra hozzávetőlegesen 30 mFt-ot tudunk biztosítani 2022-ben.

A gyermekek és fiatalok programjai mellett az idősebb korosztálynak is nyújtunk programokat: „Nyugdíjas ping-pong”, Gerinctorna, Meridián torna.

**Közösségi események/rendezvények:**

Cserebere piac (havonta 1 alkalommal), Alkalomszerű rendezvények (Télűző karnevál, Halloween parti, koncertek, kiállításmegnyitók, stb. Helyi önszerveződő, civil közösségek befogadása, önkéntesek, gyakornokok, közösségi szolgálatos diákok koordinálása, motiválása, felkészítése, bevonása a programokba.

**Kulturális tevékenységek:**

**Kesztyűgyár Galéria** működtetése: a 2022. során létrehozott galériában a kerülethez és a Magdolna negyedhez kötődő kortárs művek kiállítását vállaltuk, az év során 3 kiállítást tervezünk. A kiállításokhoz kapcsolódóan a Józsefvárosi Múzeum szervezeti egységgel együttműködve múzeumpedagógiai foglalkozásokat, előadásokat, kerekasztal beszélgetéseket is tervezünk.

**Nagyecsedi cigány tánc oktatás**: hagyományőrző cigány tánc oktatás élőzenei kísérettel heti 1 alkalommal.

Egyéb kulturális, nemzetiségi, ismeretterjesztő programok heti, kétheti, vagy havi rendszerességgel, helyi zenészek támogatása, próbaterem biztosítása, konzervatóriumi diákok számára koncertek, fellépési lehetőségek biztosítása, színházi produkciók befogadása, stb.

**Zsendülő Tanoda GYE-ALT-TAN-2-0189 program megvalósítása**

A tanoda program a Gyermekvédelmi törvényben 2019-ben rögzített gyermekek esélynövelő szolgáltatás biztosítása, a gyermekjóléti alapellátások körébe tartozó állami, és önkormányzati feladat ellátása. A Társadalmi Esélyteremtési Főigazgatóság (TEF) által biztosított pályázati támogatás alapján állami normatívából működik, melynek összege egy évre 13,5 mFt, amelyet kiegészít a Józsefvárosi Önkormányzattal kötött közszolgáltatási szerződés alapján biztosított összeg.

A tanoda támogatás 3 évre szól (2023 végéig), amellyel minden évben el kell számolni. 2022-ben a 2. év lesz, a 3. év letelte után továbbra is be lehet nyújtani a pályázatot, hogy az állami támogatás folyamatos legyen.

A program megvalósításán 3 főállású munkatárs, külsős megvalósítók, önkéntesek, gyakornokok dolgoznak. A program megvalósítása a TEF által elfogadott Szakmai Program alapján történik. A működési engedélyt a Kormányhivatal adja, a működési feltételeket minden évben ellenőrzi.

A vállalt gyermeklétszám 30 fő (a gyermekek 70%-a igazoltan hátrányos helyzetű a törvényi előírásnak megfelelően).

A szolgáltatás főbb elemei:

* évi 192 nap nyitva tartás biztosítása (H-P, 13-18h-ig)
* kisétkeztetés biztosítása a nyitva tartás alatt
* egyéni fejlesztési tervek megvalósítása
* tanulássegítés
* családlátogatások
* családi-, közösségi programok, rendezvények szervezése
* kirándulások, kulturális programok látogatása
* nyári napközis tábor-; ottalvós tábor szervezése

**II/3. Programszervezés**

**Rendezvények**

A rendezvényszervezés feladatköre 2022-ben is jelentősen bővül: a hagyományos önkormányzati és kiemelt állami rendezvények mellett a közművelődési törvény szerint kötelező közművelődési alapszolgáltatások részeként új kulturális események bevezetése, közösségi programok, lakossági fórumok lebonyolítása is a Rendezvényszervezési Iroda feladata.

| **2022.** | **Önkormányzati rendezvények** |
| --- | --- |
| **IDŐPONT** | **PROGRAM NEVE** | **HELYSZÍN** | **SZERVEZŐ** | **RÖVID LEÍRÁS** |
| **Január** |  |  |  |   |
| **01.22** | **Magyar Kultúra Napja**  | **Kölcsey utca 1.** | JKN | Hivatalos program: koszorúzás + szavalás + éneklés |
| **01.27** | **Holokauszt Nemzetközi világnapja** | **Munkaszolgálatos Emlékmű** | JKN  | Hivatalos program: virág + polgármesteri beszéd + 3 visszaemlékezés + kaddis |
| **Február** |  |  |   |   |
| **02.23** | **Rasszista gyilkosságok emléknapja** |  | JKN | Koszorúval kimegyünk roma szervezetek megemlékezésére, saját szervezésű program nem lesz. |
| **02.25** | **Emléktábla koszorúzás (Kommunizmus áldozatai)** |  | JKN | Hivatalos megemlékezés koszorúzással.  |
| **02.26.** | **Kiszebáb égetés** | **Szeszgyár Közösségi kert** | JKN | Téltemető felvonulás kiszebáb égetéssel |
| **Március** |  |  |   |   |
| **03.08** | **Nőnap** | **több helyszín** | JKN  | ide pontos programok még nincsenek |
| **03.15** | **1848-49 forradalom és szabadságharcra való megemlékezés** | **Horváth Mihály tér** | JKN  | Hivatalos megemlékezés koszorúzással műsorral |
| **Április** |  |  |   |   |
| **04.08** | **Romák Világnapja** | **Teleki tér** | JKN  | Rap verseny kiírása + tavalyi virágültetés helyén megemlékezés |
| **04.29-05.15** | **Csatlakozás a Budapesti Őszi Fesztiválhoz** | **több helyszín** | JKN | helyi kulturális közösségek, művészeti csoportok bevonásával kerületi programsorozat a tavaszi fesztiválon |
| **04.18** | **Bölcsődék napja /180 fő!** | **H13** | JKN | Hivatalos díjátadó ünnepség. |
| **04.29.** | **Föld napja** | **Füvészkert, Kesztyűgyár, terek**  | JKN | Kulturális és közösségépítő programok zenei, zöldítő, ismeretterjesztő programokkal.  |
| **04.11.** | **Költészet Napja** | **több helyszíne** | JKN | helyi írók, költők, felolvasások, hangoskönyv |
| **Május** |  |  |   |   |
| **05.05.** | **Our Place (A mi helyünk)** | **Rákóczi tér** | JKN | közösségi programok a Rákóczi téren |
| **05.30.** | **Gyermeknap Józsefvárosban** | **Teleki tér** | JKN | Gyereknapi programok, köztéri foglalkozások, bábszínház, tornaversenyek. |
| **05.30.** | **Hősök napja** | **Fiumei úti sírkert** | JKN | Hivatalos megemlékezés koszorúzással.  |
| **05.29** | **Sport és Drogprevenciós Nap** | **Koltói Anna tér** | JKN | sporttevékenység, sporttal foglalkozó közösségek bemutatkozása, focitorna, drogprevenciós előadások |
| **05.** | **Budapest 100** | **több helyszín** | JKN  |  Csatlakozás a Budapest 100 programhoz |
| **Június** |  |  |   |   |
| **06.közepe** | **Világzenei fesztivál** | **több helyszín** | JKN | koncertek a kerületben több helyen |
| **06.04** | **Nemzeti összetartozás napja** | **Magyar Igazság kútja** | JKN | Hivatalos megemlékezés koszorúzással. |
| **06.??** | **Pedagógusnap** | **H13 vagy Önkormányzat** | JKN | hivatalos díjkiosztó |
| **06.15.** | **Menekültek Világnapja** | **(később meghatározandó)** | JKN | séta, kiállítás, beszélgetés |
| **06.23.** | **Szent Iván éj** | **Füvészkert** | JKN | Vasas Szimfonikusok koncertje |
| **06.30.** | **Semmelweis szobor koszorúzása**  | **SOTE 1 területén** | JKN | hivatalos koszorúzás |
| **Július** |  |  |   |   |
| **07.01** | **Semmelweis napi díjátadó** | **H13** | JKN | Hivatalos díjátadó ünnepség - állófogdással. |
| **Augusztus** |  |  |   |   |
| **08.02.** | **Roma Holokauszt Napja** | **Teleki tér** | JKN  | megemlékezés + beszéd + műsor |
| **08.** | **Főzőverseny** | **?** | JKN | főzőverseny |
| **????** | **két köztéravató** |  | JKN + KRI |  |
| **Szeptember** |  |  |   |   |
| **szept. közepe** | **Jazzfesztivál** | **Rákóczi tér** | JKN | Hely jazz-zenészek fesztiválja |
| **szeptember eleje** | **oviséta** |  | JKN |  |
| **Október** |  |  |   |   |
| **10.06** | **Aradi vértanúk napja** | **Kossuth- mauzóleum** | JKN | Hivatalos megemlékezés, koszorúzás. |
| **10.04** | **Idősek napi program a Zene Világnapjával egyben** | **több helyszín** | JKN |  |
| **10.23** | **56-os forradalom és szabadságharc megemlékezés** | **Corvin köz** | JKN | Hivatalos megemlékezés, koszorúzás, kulturális program. |
| **10.03-04.** | **Csatlakozás a Budapesti Őszi Fesztiválhoz** | **több helyszín** | JKN |  helyi szervezetekkel programsorozat összehozása az őszi fesztivál idejére |
| **November** |  |  |   |   |
| **11.01.** | **Szociális Munka Napja** |  | JKN | Hivatalos program |
| **11.14.** | **Józsefváros Biztonságáért** | **Házasságkötő terem** | JKN | Hivatalos díjátadó ünnepség |
| **11.25** | **Nők elleni erőszak világnapja** |  | JKN + KRI | Színházi előadás, beszélgetések, csatlakozás a NANE programjaihoz. |
| **11.30** | **Józsefvárosi Jégpálya** | **Horváth Mihály tér** | JKN | Közösségi ünnepi program |
| **December** |  |  |   |   |
| **12.01-22** | **Advent Józsefvárosban** | **Horváth Mihály tér** | JKN | Zenei programok, bábszínházi előadások, gyermekprogramok a hivatalos gyertyagyújtás mellett mindent advent vasárnap |

**Új közművelődési feladatok**

A JKN programszervezési feladatai 2022-ben jelentősen bővülnek a közművelődési törvény szerint a kerületi önkormányzatok által kötelezően ellátandó, de eddig a közszolgáltatási szerződés által nem lefedett feladatokkal. A kerületi önkormányzatok által kötelezően ellátandó közművelődési alapszolgáltatások köre a Kultv. 76. § (3) bekezdés szerint:

1. művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása;
2. a közösségi és társadalmi részvétel fejlesztése;
3. **az egész életre kiterjedő tanulás feltételeinek biztosítása;**
4. a hagyományos közösségi kulturális értékek átörökítése feltételeinek biztosítása;
5. az amatőr alkotó- és előadó-művészeti tevékenység feltételeinek biztosítása;
6. a tehetséggondozás és -fejlesztés feltételeinek biztosítása;
7. **kulturális alapú gazdaságfejlesztés.**

A fenti felsorolásból a c) és g) pontban szereplő kötelező alapszolgáltatással kapcsolatos tennivalók finanszírozása nem lefedett a jelenleg tervezett költségvetésben, mely kapcsán a közművelődési koncepció elfogadását követően a költségvetés módosítása szükségessé válhat.

Az Önkormányzat 2022. első negyedévében kidolgozandó közművelődési koncepciója alapján 2022. folyamán módosítani szükséges a közművelődési rendeletet, így várhatóan változtatni kell a JKN alapszabályán is. Amennyiben új közművelődési intézményi struktúra alakul ki, akkor a közszolgáltatási szerződés volumenének egy része a Kultv. 77. § (2) bekezdés szerinti, az Önkormányzat és a JKN között megkötendő közművelődési megállapodás részévé válik. Lehetséges közművelődési intézmények: Kesztyűgyár – közösségi ház, Józsefvárosi Múzeum – muzeális intézmény, H13 – művelődési központ.

A művelődési központként ellátandó a), b) és e) alapszolgáltatások a rendezvényszervezés keretében tervezett kiadási és bevételi keretek között megvalósíthatók, míg a c) pont szerinti felnőttképzés szervezeti, humán és infrastrukturális feltételeinek biztosítása többlet költségvetési forrást fog igényelni. A g) pont szerinti kulturális gazdaságfejlesztés várhatóan rendezvényszervezésként megvalósuló területe a jelenleg tervezett pénzügyi keretek között is megvalósítható, ugyanakkor konkrét kulturális gazdaságfejlesztési akciók (pl. pályázatok) lebonyolítása szintén többletforrást igényel.

**H13 - helyi vállalkozásfejlesztés**

A H13 korábbi formájában nem működött tovább 2021-tól. Jelenleg az épületben a konferencia terem bérelhető – kedvezményes – 15.000,- Ft+áfa/ óradíjjal. Az irodák korábbi bérlőinek (coworkerek, vállalkozások) jogviszonyát csak a Ház új funkciójának kialakításáig tartjuk fenn. Célunk továbbiakban a H13 közösségi tér művelődési központként való hasznosítása, mely egyrészről helyi kulturális együttműködések keretében ellátja a közösségi közművelődési funkciókat, másrészről helyszínt biztosít a kialakítandó felnőttképzési és kulturális gazdaságfejlesztési programoknak.

**II/4. Józsefvárosi Múzeum**

A Kultv. szerinti muzeális intézmény létrehozását célzó 2022. évi előkészítő munkák jelentős része (személyi kiadások, valamint a kiállító és látogató terek mielőbbi megnyitását célzó felújítási, karbantartási és beszerzési kiadások) a tervezett költségekkel elvégezhető.

Foglalkoztatottak személyi juttatásai: 23.490.024,- Ft bruttó bér. Az összeg 4 fő szakmai munkatárs tárgyévi bérét fedezi.

Anyagbeszerezés, készletbeszerzés: 4.680.000,- Ft. Az összeg fele a tervezett felújítások anyagköltségét biztosítja. A fennmaradó rész – a leendő állandó kiállításhoz, valamint a múzeumpedagógiai foglalkozásokhoz kapcsolódóan – műtárgyak és demonstrációs tárgyak vásárlását fedezi.

Egyéb szolgáltatás: 2.016.000,- Ft. Az összeg fedezi a múzeum tárgyévi takarítási költségét, postaköltségeit, valamint kisebb műtárgyszállítási költségeit.

Programhoz kapcsolódó szolgáltatás: 6.000.000,- Ft. Az összeg fedezi az első, közösségi történetgyűjtésen alapuló kiállítást előkészítő kulturális antropológus csapat megbízási díját, a kiállítás installációjának tervezését és megvalósítását, a kiállításhoz kapcsolódó szatellitprogramok megvalósítását, valamint a múzeumi arculat létrehozására kiírt grafikai pályázat – 300.000,- Ft értékű – pályadíját.

Reklám kiadások: A múzeum marketingkommunikációs költségeit ideiglenesen a központi kommunikációs költségekből finanszírozzuk.

Feladatellátáshoz beruházás: 2.000.000,- Ft. Az összeg fedezi a fogadótér és a földszinti kiállítótér PVC burkolattal való ellátását. A két tér közötti fal átépítésére és a külső homlokzat helyreállító munkálataitra, valamint a fogadótér új bútorzatának tervezési és kivitelezési költségeire többletfinanszírozás szükséges.

A Józsefvárosi Múzeum József krt. 70. szám alatti földszinti és első emeleti terei az elmúlt körülbelül egy évben a külsős bérlő által működtetett könyvesbolt kivételével használaton kívül voltak.

Az egykori Józsefvárosi Galéria szellemiségéhez igazodó külső és belső megjelenés a képviselő-testület által 2021. nyarán elfogadott múzeumi koncepció és a 2021. év végén megszületett nyertes vezetői pályázat vállalásaival nincsen összhangban, ezért néhány elengedhetetlen felújítási, illetve átépítési munka elvégzése célszerű. A múzeum József körúti és Nap utcai frontjai rendkívül rossz állapotban vannak, a vakolat több helyen hiányos, a festés kopottas, ezért az épület felsőbb emeleteitől látványban markánsan eltérő megjelenésű felületek lepusztult, elhanyagolt hatást keltenek. Az intézmény épülete, megjelenése maga is kommunikációs eszköz és tekintettel a körút jelentős forgalmára, feltétlenül javasolt a homlokzati hibák helyreállítását és a festés korszerűsítését.

**A Múzeum kiállítási tevékenysége:**

A múzeum 2022-es kiállítási tevékenységét illetően jelenleg kettő tárlat helyezhető kilátásba - ez a múzeum szakmai stábja összeállásának és az évi anyagi lehetőségeink függvénye is. Az első közösségi részvételen alapuló kiállítás kezdő költségét az a kommunikációs kampány adja, amelynek segítségével a kerületi lakosságot mozgósítjuk.

Várható kommunikációs költségek:

* grafikus megbízási díja
* online hirdetési felületek
* nyomtatott hirdetési felületek
* plakátok, szóróanyagok kivitelezési és kihelyezési díja

A kiállítási installációt lehetőség szerint kerületi szakemberek megbízásával szeretnénk tervezni és kivitelezni. Ezen és az anyagköltségek túl a tárgyfeliratok, falszövegek tervezését, tördelését, kivitelezését, kihelyezését, a szállítást, a megnyitóesemény költségeit kell kalkulálni.

A 2022-es évre a múzeum épületébe tervezett kiállítások mellett olyan pop-up tárlatokkal is szeretnénk jelentkezni, amelyeket kerületi üres üzlethelyiségek kirakataiban helyezünk el, és amelyek Józsefváros történetét, valamint a helyi lakosok, közösségek történeteit mesélik el.

Annak érdekében, hogy a kerületi közoktatási intézmények tanulóit minél előbb be tudjuk vonni a múzeum életébe, szükséges az emeleti kb. 30 nm-es tér felszerelése, múzeumpedagógiai foglalkozások megtartására alkalmassá tétele. Ez főleg irodaszer jellegű eszközök beszerzését jelenti (különböző papírok, ollók, zsírkréták, ceruza, dekorgumi, faanyagok, ragasztók, agyag stb.) Az évi múzeumpedagógiai csúcsidőszakokban – a Képviselő-testület által elfogadott múzeumi koncepcióval is összhangban – külsős múzeumpedagógusok megbízása is indokolt lesz.

A marginalizált csoportok bevonását célzó megmozdulásaink között a legfontosabb az a terepi munka, amelynek során a kerület előre kijelölt közterein közönség- és közösségszervező munkát végzünk. Ehhez megfelelő, a múzeum arculatát közvetítő kültéren használható pultra és különféle demonstrációs tárgyakra lesz szükség.

A múzeum leendő használóinak, látogatóinak véleményét figyelembe véve szeretnénk a programfejlesztési munkát és a múzeum alakítását végezni. Ahhoz, hogy a lakosság elképzelésit becsatornázhassuk a szervezési munkába, a korábbi könyvesbolt terét egyfajta közösségi bevonási színtérré szeretnénk alakítani. Ezen a helyszínen lesz lehetőség – különböző interaktív felületeken – a lakossági elképzelések megfogalmazására.

A múzeumi programkínálat külsős közreműködők, fellépők bevonását is igénylő elemei esetében megbízási díjjal is számolnunk kell.

Annak érdekében, hogy a kiállításaink és programjaink híre eljusson a kijelölt célcsoportokhoz, megfelelő kommunikációs és marketingtevékenységet kell tervezni. Elengedhetetlen egy önálló múzeumi honlap terveztetése, kiviteleztetése és működtetése, amely a 2022-re tervezett kommunikációs feladatok és költségek egyik jelentős tétele.

A honlap mellett a social media felületeken célzott hirdetésekkel szeretnénk elérni közönségünket. A kerületi köztereken és intézményekben a múzeumról hírt adó plakátok és szóróanyagok folyamatos kihelyezése javasolt, amelynek tervezési és nyomdai költségeit kell kalkulálni. Az épület renovált homlokzatára – a jelenlegihez hasonlóan – plakáttartók kihelyezését tervezzük. Szükséges a Nap utcai molinó frissítése és a jelenleg még a Józsefvárosi Galériát jelző, bejárat feletti tábla cseréje.

Ahhoz azonban, hogy a fenti kommunikációs csatornák megnyithatók és működtethetők legyenek, a múzeumnak jól beazonosítható saját arculattal kell rendelkeznie. Az arculat (benne legfontosabbként az intézményi logó) megalkotására pályázat kiírására kerül sor.

A tervezett kiállítások videó-, illetve hanganyag alapú egységeket minden esetben tartalmazni fognak. Ehhez megfelelő audiovizuális eszközök beszerzése szükséges (érintőképernyők, képnézegetők, tabletek, monitorok stb.) A kiállításokban projektoros vetítési lehetőséget is biztosítani kell, egy projektort erre a célra, egyet pedig a programokon történő vetítések megoldására kell beszerezni. Az „oral history” gyűjtemény megfelelő színvonalú felvételeinek biztosítása érdekében magas minőségű, megfelelő formátumú hangfelvételek készítésére alkalmas diktafon beszerzése szükséges. Kiállításaink és eseményeink megfelelő dokumentálása érdekében olyan okostelefon beszerzése is indokolt, amely kiváló minőségű kép- és hangrögzítésre alkalmas. Az eszközhöz egytengelyes kézi stabilizátor, illetve csíptetős mikrofonkészlet beszerzése szükséges.

A tervezett új fogadópultot pénztárgéppel és bankkártyaterminállal kell ellátni.

 **II/5. Józsefváros Újság**

Józsefváros Újság 2021 tavasza óta új főszerkesztői koncepcióval végzi tevékenységét, a JKN Zrt-n belül a Polgármesteri Hivataltól szervezetileg is elkülönülve, autonóm módon működve látja el a kerületi közszolgálati média feladatait.

Beszámol a helyi közélet történéseiről, a képviselő-testületi ülésekről, önkormányzati döntésekről és eseményekről, emellett kritikai szemlélettel tekint a kerületvezetés munkájára. Rendszeresen beszámol emellett a kerületet érintő országos politikai történésekről is, valamint a kerületben megtalálható új, illetve már egy ideje működő, érdeklődésre számot tartó vállalkozásokat is bemutat.

Továbbá feldolgozza az épített örökség történetét, és más helytörténeti témájú cikkeket is közöl. Beszámol a helyi kulturális és sportélet eseményeiről is. Tehát mindarról, ami kerületi érintettségű téma.

**Nyomtatott lap**

Az országban szinte egyedülállóan egyszerre jelenik meg a lap kéthetente – a három nyári hónapban havonta egyszer – nyomtatott formátumban 24 oldalon, 40 ezer példányban, online felülete pedig napi szinten több anyaggal is frissül. A lapban mindig található kétoldalas nagyinterjú, megszólalnak a helyi politikai élet képviselői, és a recept és keresztrejtvény mellett tárcanovellával vagy mesével az irodalom is képviselteti magát – utóbbi rovatba olyan országosan ismert szerzők is adtak anyagot, mint Cserna-Szabó András vagy Maros András.

Rendszeresen jelennek meg mesék is, hogy az egész család számára tudjunk olvasnivalót szolgáltatni. Számonként három kis kritika és programajánló rovat is megjelenik.

A lap terjesztésére sok panasz érkezett, ezt 2022-től új terjesztővel igyekszünk megoldani.

Online a Józsefváros Újság naponta négy helyi vonatkozású hírrel, cikkel jelentkezik.

A kerületvezetéstől elvárás volt, hogy növekedjen a lap olvasottsága – 2021 tavaszán 3500 Facebook-követővel rendelkezett az Újság, jelenleg 5500-nál jár ez a szám.

A Facebook az elérésben kulcsfontosságú, olvasóink zöme a közösségi oldalról érkezik. Az oldal 2021 szeptemberében megújult, levált az önkormányzat korszerűtlen weboldaláról, melynek aloldalként működött addig. Különállása az online térben is kifejezésre jutott, arculata és struktúrája megújult, szebb és modernebb lett.

**Online portál**

Az újság online felületének (jozsefvarosujsag.hu) megújulása több szinten is lezajlott, formai és tartalmi szinten is. A fejlesztések folyamatosan zajlanak, hiszen a fejlődés is folyamatos. Szombatonként a Józsefváros Újság *a 8 és fél óra* című műsorával jelentkezik podcast-adás formájában.

Eddigiekben sikerült olyan országosan ismert személyiségeket megszólaltatni, mint Hadházy Ákos független képviselő, Elek Ferenc színművész, Gera Marina Emmy-díjas színésznő, Kemenesi Gábor virológus, Berki Krisztián tornász olimpikon, valamint kerületi fiatal jazz-zenészeket, diákolimpikonokat és számos más érdekes egyéniséget, szakembert.

Új rovataink lettek, mint az *Infografika*, vagy a helyi nyilvánosságban új csapásirányt jelentő *Vélemény*, ahol különböző ügyekben igyekszik az újság nyilvánosságot biztosítani más-más véleményeknek, hogy ne a közösségi média felületének korlátozott mélységű és terjedelmű keretei közt folyjon a vita, hanem átgondoltabban, strukturáltabban és mélyebben.

Megújult galériarovatunk is, hetente közlünk tematikus galériákat a honlapon, Facebookon és Instagramon is. A képi tartalom hangsúlyának megnövekedése miatt a stábban megjelent egy fotószerkesztői pozíció is.

Egyre erősebb az újság videórovat, a kerületi, de esetenként az országos érdeklődést is kiváltó anyagok közt kiemelkednek az utca hangját bemutató riportok. Az előválasztás vége előtti anyagunk a Youtube-on 25 ezres megtekintést ért el, de 3600 feletti megtekintést hozott a kötelező oltásról szóló anyagunk is (a videóink a jobb elérés miatt először Facebook-videóként jelennek meg, a weboldalra kerülnek ki Youtube-videóként).

2021 tavasza óta Facebook-eléréseink a 391 ezret is érték már el; az oltási akcióhétről szóló videót több mint 54 ezren látták, az előválasztással kapcsolatos videó pedig meghaladta 87 ezres megtekintést. A kulturális-retró-helytörténeti videó, mint például Rodolfo életét bemutató portré pedig a 4200 kedvelést és 275 ezres nézettséget is meghaladja.

A 2022-es választásokra külön alrovat készül. Cél bemutatni a politikai jelölteket, a választás folyamatát, a közvéleménykutatási eredményeket, aktuálisan felmerülő témával kapcsolatos eseményeket.

Lap népszerűsítése érdekében alternatív módokon – terjesztőtől függetlenül – is igyekszünk azt eljuttatni az emberekhez. Forgalmas csomópontokon is elérhetők már, mint a piacon, háziorvosi rendelőkben, JEK-ben, és megbeszélés alatt van a kerületi plázákban történő terjesztés is.

A hirdetések kezelésére is népszerűsítésére is külön erőforrást biztosítunk, friss médiaajánlatunk elérhető a honlapon, de célzottan is igyekszünk felkutatni potenciális ügyfeleket.

Mindehhez a stáb összesen tíz, belsős, munkaviszonyban álló munkatárssal áll fel. Alkalmanként pedig külsős munkatársak is részt vesznek a munkában – a roma kulturális élet szereplőit és a roma közélet problémáit, érdekességeit Kalla Éva kutató, író mutatja be a lap hasábjain rendszeresen, Szerbhorváth György pedig interjúkat, riportokat készít.

A lap ellen jelenleg semmilyen helyreigazítási eljárás nem zajlik.

**PR Marketing**

Az Újság kommunikációs feladataihoz tartozik kreatív anyagok, plakátok, hirdetőanyagok, flyerek, kiadványok, tablók, szóróanyagok - készítése Józsefváros önkormányzata számára, valamint grafikák készítése a Józsefváros újság- és honlap, az Infó pontok, valamint a jozsefvaros.hu részére.

**II/6 Operatív Igazgatóság**

A Szervezeti és Működési Szabályzat rendelkezése szerint az Operatív Igazgatósághoz tartozik a HR Iroda, Pénzügyi és Könyvelési Iroda, a Műszaki Iroda és a Megfelelőségi Iroda.

**Igénybe vett szolgáltatások:** könyvvizsgálat, könyvelés, jogi tanácsadás és képviselet, belsőellenőrzés, közbeszerzési tanácsadás, posta, futár, taxi, biztosítás, egészségügyi vizsgálat, banki szolgáltatások, költségtérítések, központi informatikai és telekommunikációs szolgáltatások.

**Működési feladatok, alap feladatellátás:**

* Adatszolgáltatás
* Központi költségvetés kezelése
* Hivatalos levelezés
* Közüzemek és egyéb központi szolgáltatások koordinálása
* Hatósági ügyintézés
* Gépjármű flottakezelés
* Bérszámfejtés
* TB kifizetőhely működtetés
* Foglalkoztatottak béren kívüli juttatásának kezelése
* Munka-, és megbízási szerződések elkészítése
* Jogi kontroll
* Műszaki-, és technikai felügyelet
* Beszámolók elkészítése
* Számlakiállítás
* Számla kontroll
* Pénzügyi kimutatások, nyilvántartások vezetése
* Szerződések elkészítése, nyilvántartása
* Előterjesztések elkészítése, kezelése és iktatása
* Beszerzések, közbeszerzések lebonyolítása
* Folyamatos jogszabálykövetés
* Házi pénztár kezelése
* Könyvelés
* Közfoglalkoztatással kapcsolatos teljes körű ügyintézés
* Határozatok nyilvántartása
* Nyilvánosság biztosítása
* Pénzügyi kontroll divíziók stabil működéséhez
* Iktatás.

Az Igazgatóság által ellátott feladatok költségei tartalmazzák az irányítási költségeket, azok felosztása a VEKOP kiadásokon kívüli feladat költségarányosan történik.

**III. SZEMÉLYZETI TERV**

****

**SZMSZ szervezeti ábra:**



**IV. PÉNZÜGYI ADATOK**

**Mérleg**

****

**Pénzügyi mutatók**

****

**V. KOCKÁZATOK**

**1.** A **covid-járvány** miatt már 2021-ban is több rendezvényünk, programunk maradt el, a pandémiás helyzet kockázatot jelent 2022-ben is. Tekintettel arra, hogy 2021-es tényszámokat a covid-helyzet jelentősen befolyásolta, könnyen tűnhet úgy a döntéshozók számára, hogy a JKN költségvetése 2021-ben felültervezett volt, ami az előző évi bázis-alapú tervezés miatt 2022-re indokolatlanul alacsony költségvetést eredményez.

Amíg a veszélyhelyzet különböző fokozatai vannak hatályban, addig

* a rendezvényesek több szabadtéri eseménnyel készülnek
* az üdültetés gyerekcsoportok híján az egyéb szállóvendégekre koncentrál
* a KKH a Tanoda és a mentor program lebonyolítását próbálja biztonságosabbá tenni.

**2. A használatban lévő ingatlanok állapota**

Már 2021-ben is jelentős munkákat kellett volna a H13-ban, illetve a Kesztyűgyárban végezni.

A H13-ban a nagy alapterületű ingatlan folyamatos karbantartásra szorul.

A Józsefvárosi Múzeum jelenlegi külső és belső megjelenése a képviselő-testület által elfogadott múzeumi koncepcióval nincsen összhangban, ezért néhány elengedhetetlen felújítási, illetve átépítési munka elvégzése indokolt, melyek további költségvetési forrás biztosítását is szükségessé teszik.

Magyarkúton egy ideje esedékes már a teljes tetőcsere, ennek fedezetére a JKN Zrt. a zárszámadás számainak ismeretében év közben fog javaslatot tenni.

**3. VEKOP 6.2.1-15201600013 sz. pályázati program megvalósítása**

A Kesztyűgyár Közösségi ház négy szoft tevékenységcsomagban érintett a „Budapest-Józsefváros, Magdolna-Orczy Negyed Szociális Városrehabilitációs Program” című pályázaton belül:

FP1 – Munkaerő-piaci (re)integrálás – Fókusz Közösségi Tér-ben megvalósuló programok, gyermekfelügyelet; Speciális Állásbörze, Pályaorientációs börze

FP2 – Képzések – Kreatív nevelés: Mentor program

FP3 – Egészségtudatos életmód programsorozat: Egészségnap rendezvények megvalósítása 5 alkalommal

KP1 – Gyermek és ifjúsági szabadidős programok hálózata, hátrányos helyzetű sportoló fiatalok tehetséggondozása, közösségi miniprojektek: Kesztyűgyár saját megvalósítás programjai, partnerek által megvalósított szabadidős- és sport programok; 17 rendezvény megvalósítása.

A Közösségi Igazgatóság által megvalósított programok nagy része a VEKOP 6.2.1-15201600013 sz. pályázati programból valósul meg. Ezek a Kesztyűgyár alapszolgáltatásit jelentik, amelyek jelenleg pályázati forrásból vannak biztosítva. A pályázati forrás megszűnése után közszolgáltatási szerződésből szükséges folytatni a szolgáltatásokat. A jelenlegi működés költségei 1 évre 80 M Ft-ot tesznek ki. A költségek jelentős része, 63%-a személyi költség, amely a programokat megvalósító munkatársak bérköltségét fedezi. Az önkormányzati forrás biztosításához politikai döntés szükséges. Az alábbi programok/szolgáltatások működése kerülhet így veszélybe:

* Mentor Program (teljes működés; 1 évre 24,1 mFt – bérköltség)
* Fókusz Közösségi Tér (részben; 1 évre 7 mFt – bérköltség)
* Állásbörzék (a pályázatban elszámolható 2 mFt/alkalom)
* Prevenciós, bűnmegelőzési közösségi-, sport-, szabadidős programok (bérköltség 1 évre: 19,8 mFt; külsős megvalósítású programok megbízási díja1 évre: 19,1 mFt.)

A jelenlegi költségvetés a VEKOP elszámolási időszak 2022. szeptember 30-ig való kiterjesztésével számolt. Így a Kesztyűgyár alapműködésének költségeiből mintegy 70 mFt fedezhető a pályázati forrásból a tárgyévben.

**VI. ÖSSZEFOGLALÓ**

A Józsefváros Közösségeiért Nonprofit Zrt. 2022. évi működésének finanszírozása az Üzleti Tervben részletesen ismertetett feladatok ellátására a II. fejezetben bemutatott költségvetési keretszámokkal biztosítható. Ugyanakkor a Józsefvárosi Múzeum működése és a szükséges feltételek biztosítása indokolttá teszik a jelenlegi költségvetési keretek későbbi növelését.

A 2022. évnek az új feladata lesz annak kidolgozása, hogy az Önkormányzat által kötelezően ellátandó, de jelenleg nem megvalósuló közművelődési alapszolgáltatásokat milyen intézményi keretek között lássa el a társaság. Ehhez évközben szükséges lesz az új közművelődési koncepció és a módosításra kerülő önkormányzati rendelet alapján a JKN alapszabályának módosítása és a közfeladatellátást finanszírozó megállapodások tartalmi és formai felülvizsgálata.

Az önkormányzati kötelező és önként vállalt feladatok magas színvonalú ellátása mellett fontos feladat lesz 2022-ben a JKN használatában lévő ingatlanok folyamatos karbantartása, felújítása. Az önkormányzati tulajdonú üdülő ingatlanok üzemeltetése és felújítása révén elérhetővé válik az önkormányzati igények magasabb szintű kiszolgálása és javítása.

2022. év során a H13 épületben található közösségi terek a kötelezően előírt és a közművelődési törvényben megfogalmazott feladatok rendszeres ellátása révén kerülnek hasznosításra.

Budapest, 2022. február 14.

-----------------------------------------

Ivanyos János

vezérigazgató